ባለሀብቶች በመንግስት ድጋፍ መደሰታቸውን ገለጹ
 በተለያዩ የሥራ መስኮች የተሰማሩ የግል ባለሀብቶች መንግስት ባደረገላቸው ከፍተኛ ድጋፍ ውጤታማ መሆን መቻላቸውን ገለጹ፡፡ አልፎ አልፎ የሚከሰተውን የሀይል መቆራረጥ ችግርም እንዲቀረፍላቸው ጥያቄ አቅርበዋል::ከተለያዩ የመገናኛ ብዙሃን ተቋማት የተውጣጡ ጋዜጠኞች በኦሮሚያ ክልል የሚገኙ የመድሀኒት፤ የጨርቃ ጨርቅ፤የጫማ፤ብረታብረትና የኬሚካል ፋብሪካዎችንና እንዲሁም ዘመናዊ ቄራዎችን ጎብኝተዋል፡፡በጉብኝቱ ወቅት የየፋብሪካዎቹ የሥራ ኃላፊዎች እንደገለፁት መንግሥት ለድርጅቶቻቸው ማሽኖችን ከቀረጥ ነጻ እንዲያገቡ ፤ አስፈላጊውን የመሬት አቅርቦት እንዲያገኙና ምርቶቻቸውን ወደ ውጭ እንዲልኩ አስገላጊውን ድጋፍ እያደረገላቸው መሆኑን ተናግረዋልበተደረገላቸውም ድጋፍ ምርቶቻቸውን ከሀገር ውስጥ በተጨማሪ ለውጭ ገበያ በማቅረብ የውጭ ምንዛሪ በማዳንና የሥራ ዕድል በመፍጠር እራሳቸውንና ሀገራቸውን እየጠቀሙ መሆናቸውን ገልጸዋል፡፡የሳይኖ ኢትዮጵያ አሶሽየት የመዳኒት ፋብሪካ ዳይሬክተር አቶ ሸጋው አደራው እንደገለጹት ፋብሪካው በ1993 ዓም በ71ሚሊየን ብር የተቋቋመ ሲሆን በአሁኑ ሰዓት በቀን 3 ሚሊየን ካፕሱሎችን እያመረተ እንደሚገኝ ተናግረዋል፤ፋብሪካው በአሁኑ ሰዓት 70 በመቶ የሚሆነውን ምርቱን ለሀገር ውስጥ እያቀረበ ሲሆን ቀሪውን 30 በመቶ ደግሞ ወደ ተለያዩ ሀገራት በመላክ ለመድሀኒት ግዢ ይውል የነበረውን የውጭ ምንዛሪ በማስቀረት ረገድ የበኩሉን ድርሻ እየተወጣ እንደሚገኝ አቶ ሸጋው አስረድተዋል፡፡ፋብሪካው በአሁኑ ሰዓት እስከ 40 ሚሊዮን ብር አመታዊ ገቢ ያለው ሲሆን ለ150 ሰዎች የስራ ዕድል መፍጠሩን ዳይሬክተሩ ተናግረዋል፤ፋብሪካው በ90 ሚሊዮን ብር የማስፋፊያ ሥራ አከናወኖ ያጠናቀቀ ሲሆን በሀይል አቅርቦት ችግር ማምረት አለመቻሉን የተናገሩት ዳይሬክተሩ መንግስት ይህን ችግር እንዲቀርፍላቸው ጥሪ አቅርበዋል፡፡ የማስፋፊያ ሥራው በቀን 6 ሚሊየን ካፕሱሎችን በማምርት ለገበያ ማቅረብ እንደሚያስችለው አቶ ሸጋው ተናግረዋል፡፡ የስቲል አር ኤም አይ ብረታብረት ፈብሪካ ሥራ አስኪያጅ አቶ በለጠ አበበ በበኩላቸው ፋበሪካው በ486 ሚሊዮን ብር ተቋቁሞ ካለፉት አራት ዓመት ወዲህ ከ5ሚሜ እስከ 32 ሚሜ የሚደርሱ የአርማታ ብረታብረቶችን እያመረተ ይገኛል፡፡ፈብሪካው በዓሁኑ ሰዓት ከ2 ሺህ 146 በላይ ለሚሆኑ ሰዎች የሥራ እድል የፈጠረ ሲሆን በ650 ሚሊዮን ብር ያካሄደው የመስፋፊያ ሥራም ተጠናቆ በመጪው መስከረም ወር ላይ ማምረት እንደሚጀምር አቶ በለጠ አስረድተዋል፡፡የኦርጋኒክ ኤክስፖርት ቄሬ ኃላፊነቱ የተወሰነ የግል ማህበር ሥራ አስኪያጅ ዶክተር አምሳሉ ውዴ በበኩላቸው ድርጅቱ በ1997 በ10 ሚሊዮን ብር የተቋቋመ ሲሆን በዓመት 2 ሺህ ሜትሪክ ቶን የፍየልና የበግ ሥጋ ወደ ተለያዩ የመካከለኛው ምስራቅ ሀገራት በመላክ በዓመት እስከ 10 ሚሊዮን የአሜሪካን ዶላር ገቢ እንደሚያገኝ ተናግረዋል፡፡ድርጅቱ በአሁኑ ሰዓት የተለያዩ የማስፋፊያ ሥራዎችን እያከሄደ ሲሆን ለማሰፋፊያ የሚሆን መሬት ከመስጠት ጀምሮ መንግስት የሥጋ ጥራትና ጤንነት ቁጥጥር የሚያደረጉ በለሙያዎችን በመመደብ አስፈላጊውን ድጋፍ እያደረገላቸው መሆኑን ተናግረዋል፡፡ድርጅቱ በአሁኑ ሰዓት ለ150 ሰዎች የሥራ ዕድል መፍጠሩንም ሥራ አስኪያጁ ተናግረዋል፡፡የሁጃን ጫማ፤ አላሳር የጨርቃ ጨርቅና የቤካስ ኬሚካል ፋብሪካዎች በጋዜጠኞቹ ከተጎበኙት መካከል ሲሆኑ ፋብሪካዎቹ እንደቅደም ተከተላቸው ለ2ሺህ400፤ለ500 እና 246 ሰዎች የሥራ ዕድል መፍጠራቸውን የየፋብሪካዎቹ የሥራ ኃላፊዎች ተናግረዋል፡፡ፋብሪካዎቹ መንግስት አስፈላጊውን ድጋፍ አያደረገላቸው መሆኑን ተናግረወ አልፎ አልፎ የሚከሰተው የሀይል መቆራረጥ ግን በሙሉ አቅማቸው እንዳያመርቱ እንቅፋት እንደሆናቸው አስረድተዋል፡፡የኢትዮጵያ ኢንቨስትመንት ኤጀንሲ ይህዝብ ግንኙነት ዳይሬክቶሬት ዳይሬክተር አቶ ጌታሁን ነጋሽ በጉብኝቱ ማጠቃለያ ላይ እንደገለጹት አትዮጵያ ባላት ምቹ የኢንቨስትመንት ፖሊሲዎች ኢንቨስተሮችን ከተለያዩ የእስያ ፤አውሮፓና የመካከለኛው አገራት የመሣብና የማቆየት አቅም ፈጥራለች ብለዋል፡፡ወደ ማምረቻ ኢንዱስትሪ ለመግባት ለሚፈልጉ የሀገር ውስጥም ሆኑ የውጪ ባለሀብቶችን አንድ እርምጃ ሄዶ ለመቀበል መንግስት ዝግጁ መሆኑን ዳይሬክተሩ አያይዘው ተናግረዋል፡፡በተለይ የሀገር ውስጥ ባለሀብቶች ከአገልግሎት ወደ ማምረቻ ኢንዱስትሪ ቢገቡ የመሬት የብድርና ሌሎች አገልግሎቶችን ለማቅረብ ያለው ዝግጁነት የእድገትና ትራንስፎርሜሽን ዕቅድን ለማሳካት ዋነኛ መሣሪያ በመሆኑ ልዩ ትኩረት እንደተሰጠው አቶ ጌታሁን አስረድተዋል፡፡የሀይል አቅርቦት ችግርን በተመለከተ ከባለሀብቶቹ ለቀረቡት ጥያቄዎችም የሚመለከታቸው የመንግስት አካላት በቅርቡ አፋጣኝ ምላሽ ይሰጣሉ የሚል እምነት እንዳላቸው አቶ ጌታሁን መናገራቸውን ዋልታ ኢንፎርሜሽን ማዕከል ዘግቧል::